Գիտնականները Omicron-ն անվանում են կորոնավիրուսի խիստ մուտացիայի ենթարկված ենթատեսակ
Առնվազն 38 երկիր է հայտնել կորոնավիրուսի նոր Օմիկրոն անվանումը ստացած տարատեսակի դեպքերի մասին։ Հիմա գիտնականները փորձում են պարզել, թե որքան է մեծ վտանգը այս նոր ենթատեսակից:
Սուրբ Ծնունդը կարանտինում. Այսպես կարելի է նկարագրել Լոնդոնի Հիթրոու օդանավակայանը, որտեղ կրճատվել է հարավաֆրիկյան երկրներից ժամանող օդանավերի թիվը: Իսկ արդեն ժամանած ուղեւորների համար պարտադիր է կարանտինը: Թերեզա Մարթինը, որը վերջերս Հարավաֆրիկյան Հանրապետություն էր մեկնել մորն այցելելու համար, ասում է, որ ամեն ինչ հայտնվել է խառնաշփոթ իրավիճակում` պատվաստումը, թեստավորումը, տոմսերի վաճառքը, կարանտինը: Միացյալ Թագավորությունը վերջերս ուժի մեջ դրեց 14-օրյա կարանտինի մասին կանոնն այն ճանապարհորդների համար, որոնք գալիս են «կարմիր ցուցակից» կամ բարձր ռիսկային երկրներից, ինչպիսիք են հարավային Աֆրիկայի որոշ երկրներ: ԱՄՆ-ը նույնպես սահմանափակել է հարավաֆրիկյան մի քանի երկրներից ճանապարհորդությունը: Փղոսկրի Ափում կայացած մամուլի ասուլիսում Հարավաֆրիկյան Հանրապետության նախագահ Սիրիլ Ռամաֆոսան ճամփորդությունների արգելքները վերջերս անվանեց «ոչ գիտական» և հայտարարեց, որ դրանք «ապտակ» էին աֆրիկացի գիտնականներին, ովքեր առաջինն էին, որ հայտնաբերեցին Omicron ենթատեսակը: «Չնայած մենք հարգում ենք իրենց ժողովրդին պաշտպանելու յուրաքանչյուր երկրի իրավունքը, համավարակի հաղթահարման համար մեզ անհրաժեշտ կայուն գլոբալ համագործակցությունը պահանջում է, որ մենք առաջնորդվենք գիտությամբ, ոչ թե զգացմունքներով և ոչ քաղաքական նկատառումներով», ասել է նա: Իսկ ԱՄՆ-ի Հիվանդությունների վերահսկման կենտրոնի տնօրեն Ռոշել Վալենսկին արդարացնում է գործակալության զգուշավոր մոտեցումը: ABC հեռուստակայանին տված հարցազրույցում նա ասել է. «Մենք գիտենք, որ այն ունի բազմաթիվ մուտացիաներ, ավելի շատ մուտացիաներ, քան նախկին տարբերակները: Եվ դրանից խուսափելու համար անում ենք այն, ինչ այս պահին անհրաժեշտ է անել»: Շաբաթ օրվա դրությամբ ԱՄՆ-ի առնվազն 16 նահանգներում են հայտնել Omicron ենթատեսակի դեպքերի մասին: Մինչ գիտնականները շարունակում են հետազոտությունները, առողջապահության ոլորտի պաշտոնյաները որոնում են այս վարակի առաջն առնելու ձեւեր, ենթատեսակ, որը գիտնականներն անվանում են խիստ մուտացիայի ենթարկված տարբերակ: